Video: Sinkgat dwing gesin uit droomhuisDie sinkgat voor Elvis Mathaba se huis in Lyttleton Manor, Centurion. (Foto: Tania Heyns/Maroela Media) ’n Gesin van Centurion moes vandeesweek inderhaas hul droomhuis as’t ware oppak en ’n ander heenkome vind nadat ’n sinkgat in hul woonbuurt ingeval en ’n gedeelte van hul voortuin ingesluk het. Groot strukturele skade is ook aan die huis self aangerig. “Dit was veronderstel om my aftreehuis te wees,” vertel Elvis Mathaba, wat nou snags sy huis in Lyttleton Manor hoor kraak nadat hul voortuin en grensmuur Sondag in ’n sinkgat verdwyn het. Dit het duidelike skeure aan die huis se mure én vloere veroorsaak. Mathaba het sedertdien ’n ontruimingsbevel van die Stad Tshwane ontvang om so gou moontlik pad te gee uit vrees dat die sinkgat verder gaan inval – die einste munisipaliteit wat hy verantwoordelik hou vir die skade. Groot strukturele skade is ook aan die huis aangerig. (Foto: Tania Heyns/Maroela Media) Mathaba het vandeesweek aan Maroela Media gesê dit is nie so eenvoudig soos die metro sou dink “om sy gesin se lewe op te pak en te trek nie”. Dié eggenoot en pa het die huis maar 24 maande gelede gekoop en sowat R500 000 bestee aan opknappings met die plan dat hulle “nooit weer sou trek nie”. “Al daardie opknappings gaan nou by die drein af. Dit is regtig hoe ons voel.” Mathaba vertel dat die straat voor die gesin se huis in Cliftonlaan sowat 18 maande gelede “begin sak” het. “Die munisipaliteit het niks aan die pad gedoen nie. Toe kom die reën van verlede jaar en hoewel dit aanvanklik nie groot ontwrigting veroorsaak het nie, moes die verkeer herlei word.” Verlede naweek se swaar reën was egter die laaste strooi en die pad het Sondag binne enkele ure meegegee en in ’n sinkgat verdwyn. Die woonbuurt is vermoedelik op dolomietgrond gebou. Só lyk Cliftonlaan in Lyttleton Manor nou. (Foto: Tania Heyns/Maroela Media) Mathaba vertel hy het verlede naweek al opgemerk dat die veiligheidsheining bo-op die grensmuur “ontwrig is”. Hy het aanvanklik vermoed dat misdadigers moontlik toegang tot die bure se eiendom probeer kry het. Hy het egter vinnig agtergekom dat die grond erg gesak het en dat die muur besig is om in te val. “’n Uur later het alles begin meegee.” Die voorkant van Mathaba se huis het twee uur daarna begin kraak. “En die krake word elke dag groter.” Groot strukturele skade is ook aan die huis aangerig. (Foto: Tania Heyns/Maroela Media) Die sinkgat is maar een van vele in Centurion en raak nie net Mathaba se eiendom nie, maar ook verskeie ander huise en selfs ’n dokterspraktyk in Cliftonlaan. Sindisa Nxusani, Mathaba se buurman, vertel dat sy huis tans in die mark is. Sy motorhuis wys egter self krake. Nxusani vrees nou dat hy binnekort óók die huis sal moet ontruim en nie verkoop gaan kry nie. “Ek het vir my versekering gesê dit is gevaarlik om daar te bly, want daar kan enige tyd iets gebeur.” Groot strukturele skade is ook aan die huis aangerig. (Foto: Tania Heyns/Maroela Media) Volgens Ina Strijdom, DA-raadslid vir wyk 66 in Centurion, is daar nou nagenoeg 50 sinkgate. Mathaba sê sy versekering gee tans hul samewerking. Maroela Media het vandeesweek die Stad Tshwane genader om kommentaar en wag steeds op terugvoer. Mathaba het vir Maroela Media die skade aan sy huis gewys. Kyk die video hier: